ΔΗΜΟΣ ΑΓΙΑΣ ΒΑΡΒΑΡΑΣ

*Γραφείο Τύπου*

**ANAKΟΙΝΩΣΗ  *5/4/2023***

**Μια ξεχωριστή βραδιά για τον Mozart και το μεταπτυχιακό τμήμα όπερας του δημοτικού ωδείου του δήμου μας**

Χαρισματικοί και επιμελείς μαθητές, εξαίρετοι καθηγητές, θαυμάσιο αποτέλεσμα: Απολαυστική ήταν η αφιερωμένη στον Μότσαρτ βραδιά του Δημοτικού Ωδείου Αγίας Βαρβάρας τη Δευτέρα 3 Απριλίου, κατά την οποία σπουδαστές του μεταπτυχιακού προγράμματος όπερας του Ωδείου, με την συμβολή του τενόρου κ. Αντώνη Κορωναίου ερμήνευσαν άριες του μεγάλου συνθέτη.

Την καλλιτεχνική επιμέλεια της εκδήλωσης είχε ο διευθυντής του Ωδείου Σταμάτης Μπερής, ενώ στο πιάνο συνόδευσε ο Βενιαμίν Χατζηκουμπάρογλου.

Η βραδιά ξεκίνησε με παρουσίαση των συντελεστών από την καθηγήτρια, διεθνούς εμβέλειας σοπράνο κ. Λυδία Αγγελοπούλου, η οποία αναφέρθηκε στη ζωή και τη δημιουργική πορεία του κορυφαίου συνθέτη, ενώ ο κ. Δήμαρχος Λάμπρος Μίχος εξήρε το έργο που παράγεται στα τμήματα του Ωδείου από τους καθηγητές και τους σπουδαστές του Δημοτικού Ωδείου κάτι που απέδειξε και η εκδήλωση για τον Μότσαρτ.